**Kulturskolens formål**

**Generelt**

Kulturskolen skal gi opplæring av høy faglig og pedagogisk kvalitet til alle barn og unge som ønsker det.

Formålet med opplæringen er å lære, oppleve, skape og formidle kulturelle og kunstneriske uttrykk.

Alle elever skal få undervisning som er tilpasset deres interesse, nivå og forutsetninger. Kulturskolens hovedoppgave er undervisning og arbeid med den skapende og utøvende siden av kunstfagene.

Kulturskolen skal også være et lokalt ressurssenter for skole- og kulturlivet i hvert enkelt lokalsamfunn.

Kulturskolen skal i henhold til opplæringsloven, organiseres i tilknytning til skoleverket og kulturlivet i det lokale samfunnet*.* Kulturskolen skal legge grunnlag for et rikt kulturliv lokalt.

Det innebærer et forpliktende og bredt samarbeid med barnehager, grunnskoler, videregående skole, det lokale kulturlivet og profesjonelle aktører innen kunst- og kulturformidling.

Kulturskolen skal bidra til barn og unges danning, fremme respekt for andres kulturelle tilhørighet, bevisstgjøre egen identitet, være reflekterende og utvikle egen livskompetanse.

Nasjonalt skal kulturskolen være en del av en landsomfattende kulturell infrastruktur, som bidrar til å løfte fram kunst og kultur som bærende elementer i samfunnsutviklingen.

**Longyearbyen kulturskole**

Hovedformålet med virksomheten til kulturskolen, er å gi barn og ungdom en faglig fullverdig kulturell undervisning for med dette å:

* Gi den enkelte elev best mulig anledning til å utvikle sine kulturelle evner og anlegg innen eget valgt område
* Ta utgangspunkt i elevens kunstneriske ståsted
* Gi alle elevene individuelle muligheter til å utvikle kunnskaper og ferdigheter i kunstfag
* Gi alle elever muligheter til å dyktiggjøre seg i kunstneriske uttrykksformer
* Gi alle elever mulighet til å finne og formidle sine egne kunst- og kulturuttrykk
* Hjelpe og styrke elevenes estetiske, sosiale og kulturelle kompetanse
* Hjelpe og styrke evnen til kritisk refleksjon og til å ta selvstendige valg
* Være behjelpelig med å gi fordypningsmuligheter som kan danne grunnlag for videregående og høyere utdanning innen kunst- og kunstfag

Målene gjelder all kulturskolevirksomhet.

De ulike fagene skal angi hva som forventes å oppnå i det enkelte fag, med varierte arbeidsformer og fleksibel organisering av tilbudene.

Kulturskolen bør gjenspeile mangfoldet gjennom et bredt sammensatt tilbud i opplæringen, både når det gjelder undervisning, formidling og skapende virksomhet.

**Kulturskolen gir i hovedtrekk undervisning i musikk, kunst, dans og teater/drama.**

**Kunst**

Den bildende kunsten er viktige referanserammer for innsikt i vår egen kulturidentitet, samt gir respekt og innsikt for nye uttrykk. I bildende kunst lærer eleven *å se*.

Ved å få undervisning i form, farge, materialvalg, redskap og teknikker kan våre elever oppdage hvordan kunst, arkitektur og formgjeving har vært med på å sette sitt preg på det samfunnet vi lever i, og gjennom denne forståelsen og mestringen være med å påvirke og prege sine omgivelser.

Elevene skal få mulighet til å gi form til konkrete materialer slik at idèene deres finner uttrykk som de er stolte av og glade over.

Gjennom utstillinger og formidling av visuelle kunstfag, vil elevene oppleve å bli synliggjort.

**Musikk**

Hovedformålet for musikkdelen til kulturskolen, er å gi barn og ungdom en fullverdig musikkundervisning.

Vi ønsker å gi den enkelte elev best mulig anledning til å utvikle sine musikalske evner. Musikk har i alle tider vært et middel for å uttrykke stemninger, tanker og følelser. Det å lære seg å spille et instrument er svært viktig for å kunne møte, oppleve, forstå og sanse musikken. Opplæring i musikk gir en rikere innsikt og forståelse av erkjenningsformer som lytting, samspill og komponering.

Musikk skaper trivsel og gir elevene positive opplevelser. Dette skjer ut fra elevenes forutsetninger gjennom musikk og samspill. Gjennom samspill og medvirkning utvikles musikalsk kompetanse, sosial kompetanse og personlig kompetanse.

Elevene vil få trening i deltakelse på konserter og framføringer.

**Dans**

Mennesker har til alle tider uttrykt seg gjennom dans. Dansen har mange funksjoner, fra å være et redskap, til å forstå, bearbeide og uttrykke virkeligheten, til det å være en del av et sosialt samvær, kunstuttrykk, oppdragelse og et terapeutisk hjelpemiddel.

Dans er en sentral kulturaktivitet og kulturformidler.

Å oppleve, utøve og skape dans vil kunne gi en positiv holdning til egen kropp, stimulere til kreativitet, samt å styrke elevens fysiske, sosiale og intellektuelle utvikling.

I arbeidet med dans, vil prosessen være like viktig som resultatet.

**Teater/Drama**

Teater er et medium som er en møteplass for flere kunstarter. Dans, musikk, billedkunst og litteratur møtes i et teatralt uttrykk.

Teateret skaper, gjennom roller og fiksjon, et handlingsrom som kan sprenge grenser for vante forestillinger og tenkemåter. Den kreative leken er sentral, det å gi utrykk for seg selv og bli oppfattet av andre.

Idè, erkjenning, konsentrasjon, innleving, oppmerksomhet, fleksibilitet, improvisasjon, fysisk og stemmemessig kontroll, kreativitet, fantasi, samarbeid, fysiske og mentale forberedelser, er stikkord for arbeidet med teater.

I teater arbeider man med skapende prosesser som involverer flere mennesker.

Teater er formidling og en skueplass. Teater skal ses og oppleves av et publikum.

**Spesielt tilrettelagt tilbud**

For elever med sammensatte vansker tilbyr kulturskolen tilpasset musikalsk aktivitet.

Tilbudet støtter seg til Even Ruud sin definisjon på musikkterapi. Musikkterapi er bruk av musikk for å gi nye handlemuligheter. Viktige begrep vil være *kommunikasjon og samhandling*.